劉道祖江程萬丘順甫講易孟子拾其意爲二十韵
作者：劉子翬
朝代：宋

paragraphs: 吾初讀七篇，未領躍如義。
晚而窺大易，稍解寂然意。
乃知平放著，的的目前事。
盡心則無餘，窮神忽超詣。
以斯印羣書，拈出句句是。
君臣父子間，運量周旋際。
體之則光明，雜物了無累。
偉哉此陳編，孔孟心所寄。
有如撞洪鍾，合響入迢遞。
言高聽者聵，不絕僅如綴。
幸茲良友集，一發萬古祕。
真長富辭原，百折無留勢。
文通秉文均，裁度取中制。
宛丘坐忘言，袖手豈深閉。
鄙懷頓爲空，快若掃長篲。
旁觀二三子，耳剽咸愕眙。
誘之循循然，活處鱍鱍地。
氣質雖有拘，學問欲如蛻。
時乎不再來，過此恐少味。
大書鑱坐隅，以起衰惰氣。